સંત કબીર તેમના જીવનના અંતિમ સમયમાં આવી પહોંચ્યા હતા. તેઓએ શિષ્યોને કહ્યું, "મારી ઇચ્છા મગહરમાં અંતિમ શ્ર્વાસ લેવાની છે. મને ઝડપથી ત્યાં લઈ જાઓ. સૌ આશ્ર્ચર્યચકિત થઈ ગયા, કારણ કે મૃત્યુના સમયે લોકો કાશી જાય છે અને કબીર છે કે કાશીના બદલે મગહર જવા ઇચ્છે છે. કબીર બોલ્યા : "કાશીમાં મૃત્યુ પામીને જો હું સ્વર્ગમાં જઉં તો પણ તે તો કાશીનો જ મહિમા કહેવામાં આવશે. મેં કરેલાં કર્મોનો કોઈ અર્થ નહિ રહે. લોકોના મનમાં ઘર કરી બેસેલી ભ્રમણાને દૂર કરવા માટે મગહરમાં જ મારા શરીરને ત્યાગવું સારું રહેશે. લોકોને એ વાત ધ્યાનમાં આવવી જોઈએ કે કબીરે એવા સ્થાને પ્રાણ ત્યાગ્યા જ્યાં મૃત્યુ પામીએ તો અધોગતિ થાય છે, પરંતુ તેનાં કર્મો એટલાં પવિત્ર હતાં કે પરમપિતા પરમેશ્ર્વર ત્યાં પણ તેઓને સદ્ગતિ જ પ્રદાન કરશે.